钦定古今图书集成/明伦汇编/氏族典/第079卷 > 吴表臣
## 钦定古今图书集成/明伦汇编/氏族典/第079卷 > 吴表臣

按《宋史吴表臣传》：“表臣字正仲，永嘉人。登进士第，擢
通州司理，累官监察御史，迁右正言。久之，以病请补
外，以直秘阁知信州。绍兴元年，召为司勋郎中，迁左
司。宰相拟表臣为检正，帝曰：‘朕将自用之’。遂除左司
谏。前宰相朱胜非同都督江淮军马，表臣力言都督
不可罢，除侍读。又累疏争之，不听，遂罢表臣，送吏部”，
授台州黄岩丞。寻除提点浙西刑狱，召为秘书少监、
同修《哲宗实录》。帝如建康，诏表臣兼留司参议官，除
中书舍人、给事中、兵部侍郎，建、崇二国公，就外傅，兼
翊善，徙礼部侍郎，迁吏部尚书兼翰林学士。时秦桧
欲使使金议地界，指政事堂曰：“归来可坐此。”表臣不
答。又以议大礼忤意，罢去。俄起知婺州，课最，除敷文
阁待制。三岁请祠，进直学士、提举江州太平兴国宫，
家居数年卒。表臣晚号“湛然居士”，自奉无异布衣时，
乡论推其清约。